
«PISA 2025: ХАЛҚАРО БАҲОЛАШ ДАСТУРИ НАТИЖАЛАРИ» ХАЛҚАРО ФОРУМИ
ПРЕСС-РЕЛИЗ

2026 йил 8 сентябрь куни Абдулла Авлоний номидаги педагогик маҳорат миллий институтида «PISA 2025: Халқаро баҳолаш дастури натижалари» форуми ташкил этилмоқда.
Дастур доирасида Ўзбекистоннинг PISA 2025 бўйича асосий натижаларини холис ва методологик жиҳатдан тўғри тақдим этиш, PISA 2022 ва PISA 2025 натижалари динамикасини таҳлил қилиш, халқаро қиёслар, компетенция даражалари ва таълим натижаларига таъсир кўрсатувчи омиллар муҳокама қилинади.
Форум давомида Ўзбекистоннинг табиий-илмий, ҳудудий, ижтимоий ва мактаблар кесимидаги тафовутлар, таълимдаги тенглик ва имкониятлар, ўқитувчи кўмаги, ўқув муҳити ва мактаб бошқаруви билан боғлиқ омиллар юзасидан таҳлилий маълумотлар тақдим этилади.
Шунингдек, Форумда PISA 2025 глобал манзараси ва натижаларни талқин қилиш, Ўзбекистоннинг асосий миллий натижалари, PISA 2022–2025 динамикаси, тенглик ва мазмун омиллари бўйича тақдимотлар ҳамда «Натижалардан амалий ҳаракатларга» мавзусида юқори даражадаги панель муҳокамаси ташкил этилмоқда.
Мазкур муҳокамаларда PISA натижаларидан ўқув дастурларини такомиллаштириш, баҳолаш тизимини ривожлантириш, педагогларнинг касбий ривожланишини қўллаб-қувватлаш, мактаб бошқаруви самарадорлигини ошириш ҳамда ҳар бир ўқувчи учун сифатли таълим олиш имкониятларини кенгайтиришда фойдаланиш масалаларига алоҳида эътибор қаратилади.

Маълмуот ўрнида: Ўзбекистон Республикаси Президентининг «Ўзбекистон Республикаси Халқ таълими тизимини 2030 йилгача ривожлантириш концепциясини тасдиқлаш тўғрисида» 2019 йил 29 апрелдаги ПФ-5712-сон Фармони билан 2030 йилга қадар PISA (ПИСА) халқаро баҳолаш дастурида жаҳоннинг илғор 30 та мамлакати қаторига кириш ҳамда халқаро баҳолаш дастурларида узлуксиз иштирок этиш мақсадлари белгилаб берилди.
Шунингдек, Ўзбекистон Республикаси Президентининг 2023 йил 28 февралдаги ПФ-27-сон Фармони билан мактаб таълими сифатини ошириш, халқаро баҳолаш дастурларида иштирокини давом эттириш ва таълим натижаларини халқаро мезонлар асосида таҳлил қилиш бўйича тегишли вазифалар белгиланди. Мазкур вазифаларни амалга ошириш доирасида 2023 йил 1 декабрда Мактабгача ва мактаб таълими вазирлиги ҳамда Иқтисодий ҳамкорлик ва тараққиёт ташкилоти — OECD (ОЭСД) ўртасида Ўзбекистоннинг PISA 2025 халқаро тадқиқотида иштирок этиши бўйича шартнома имзоланди.
Эслатиб ўтиш жоизки, Ўзбекистон PISA халқаро тадқиқотида илк бор 2022 йилда иштирок этди. Мазкур иштирок орқали мамлакатимиз ўқувчиларнинг билим ва кўникмалари илк маротаба кенг халқаро қиёсий мезонлар асосида баҳоланди. Ўзбекистоннинг PISA 2025 тадқиқотида иккинчи маротаба иштирок этиши эса таълим тизимида ўтган давр мобайнида амалга оширилган ислоҳотлар ва ўзгаришлар динамикасини кузатиш, натижаларни қиёслаш ҳамда кейинги устувор вазифаларни белгилаш имконини беради.
PISA 2025 тадқиқотида 91 та мамлакат ва иқтисодиётдан 760 мингдан ортиқ 15 ёшли ўқувчи иштирок этди. 
Жумладан 2025 йил апрель–май ойларида Ўзбекистонда PISA 2025 халқаро тадқиқотининг асосий босқичи ўтказилди. Халқаро танланма асосида мамлакатимизнинг 233 та мактабидан 8652 нафар 15 ёшли ўқувчи тадқиқотда иштирок этди.
PISA 2025 циклида табиий-илмий саводхонлик асосий йўналиш сифатида, математика ва ўқиш саводхонлиги эса қўшимча йўналишлар сифатида баҳоланди. Шу билан бирга, мазкур циклда ўқувчиларнинг рақамли воситалардан фойдаланган ҳолда билим олиши, маълумотларни таҳлил қилиши ва муаммоларни ҳал қилиш қобилиятларини ўрганувчи «Рақамли дунёда ўрганиш» инновацион йўналиши ҳам киритилди.
Шу ўринда алоҳида таъкидлаш лозимки, халқаро тадқиқотларда иштирок этишдан кўзланган асосий мақсад мамлакатларнинг фақат рейтингдаги ўрнини аниқлаш эмас. Энг аввало, бу орқали таълим тизимининг мавжуд ҳолатини холис баҳолаш, натижаларни халқаро миқёсда қиёслаш, ютуқлар билан бир қаторда ривожлантирилиши зарур бўлган йўналишларни аниқлаш ва келгуси йиллар учун далилларга асосланган стратегик қарорлар қабул қилиш кўзда тутилади.
Мазкур форум якунлари PISA 2025 натижалари бўйича миллий ҳисоботни тайёрлаш, ҳудудларда профессионал мулоқот ва семинарларни ташкил этиш, натижаларни мактаблар даражасида муҳокама қилиш ҳамда аниқланган устувор йўналишлар бўйича тегишли чораларни белгилаш учун муҳим асос бўлиб хизмат қилади. Шу билан бирга, Ўзбекистоннинг навбатдаги PISA 2029 халқаро тадқиқотига тайёргарлиги бўйича устувор вазифалар ва кейинги қадамларни белгилаш кўзда тутилган.

